Wojerecy (AK/SN). Do Wojerowskeho coowa chcedźa přichodnje wjace kubłanja, přirodoškita a slědźenja zapřijeć. Wón ma wopytowarjam tež wjace wjesela wobradźeć. Tak rěka w aktualizowanym zwěrjencowym koncepće, kotryž su měšćanscy radźićeljo na swojim wčerawšim posedźenju nimale jednohłósnje wobzamknyli. „Kročimy dale po swojim koncepće geo-coowa“, podšmórny jednaćel tamnišeje zwěrjencoweje, kulturneje a kubłanskeje towaršnosće Arthur Kusber. Komunalne předewzaće je loni susodne ležownosće při zwěrjencu we wulkosći 13 000 kwadratnych metrow kupiło. Tak maja nětko dosć městna za moderne dźěłowe wuměnjenja z dobrym wobchadnym přizamknjenjom kaž tež za socialne rumnosće sobudźěłaćerjam.
Chwaćicy (ES/SN). Hač na poslednje městno wobsadźena bě minjenu njedźelu Chwačanska cyrkej. Tam rozžohnowachu ewangelskeho fararja Wilfrieda Noacka na zasłuženy wuměnk.
Wilfried Noack bu spočatk septembra 1993 do zastojnstwa fararja zapokazany. Ze swojim čućiwym wašnjom zdoby sej wón spěšnje přichilnosć wosadnych a cyrkwinskeho předstejićerstwa. Do jeho časa jako farar sahachu wjacore naprawy k zachowanju cyrkwinskich twarjenjow a skrućenju wosady. Předewšěm twarske naprawy je w swojim 28lětnym skutkowanju w Chwaćicach přihotował a přewodźał. Wosebje wuzběhnyć ma so wobšěrne ponowjenje žarowanskeje hale kaž tež saněrowanje cyrkwineje wěže inkluziwnje jeje časnika. Dale su cyrkwine wokna, murju a naměsto před Božim domom ponowili. Jedyn z wjerškow w zastojnstwje Wilfrieda Noacka bě 100. róčnica natwara Chwačanskeje cyrkwje 1999.
Wojerecy (AK/SN). Wjace hač sto wobydlerjow je so minjeny pjatk na njewšědnej akciji před Wojerowskej Łužiskej halu wobdźěliło. We wulkich pismikach bě tam na zemi čitać „HOYERSWERDA SAUDA MOCAMBIQUE“ (Wojerecy strowja Mosambik). Z tymile słowami solidarizowachu so z něhdyšimi mosambikskimi zrěčenskimi dźěłaćerjemi. Po wukročenjach přećiwo wukrajnikam 1991 dyrbjachu woni chcyjo nochcyjo město wopušćić. „Dopominamy na to a so tak z tehdyšimi potrjechenymi solidarizujemy“, podšmórny Cindy Paulick jako sobuorganizatorka z iniciatiwy za ciwilnu kuražu. Sobu skutkowali su zastupjerjo towarstwow, politiskich stron, sportowych skupin, wohnjoweje wobory a mnozy dalši. „Chcemy wědu wo tehdyšich podawkach žiwu dźeržeć. Tu njeńdźe wo prašenje winy, ale wo zamołwitosć“, praji dalša organizatorka Sabine Proksch.
Korona-prawidła dale płaća
Drježdźany/Budyšin/Zhorjelc. Sakska je wobstejace prawidła koronawirusa dla njezměnjene hač do 25. awgusta podlěšiła, kaž su wčera po posedźenju kabineta w Drježdźanach wozjewili. Budyski wokrjes informowaše wutoru wo dalšim natyknjenju, incidenca wučinja tu po RKI dźensa 2,0. Wokrjes Zhorjelc rozprawješe wo dwěmaj koronainfekcijomaj, dźensniša incidenca po RKI je tam 1,2.
Zhromadnje za akciski dźeń
Budyšin. Za wulki zaměr „ludźi pohibować“ dźěłatej Wokrjesny sportowy zwjazk Budyšin a Wobchadny zwjazk Hornja Łužica-Delnja Šleska hromadźe, štož stej wčera z podpisanjom dojednanja wobkrućiłoj. Partneraj chcetej „aktiwny dźeń“ wuwić, při čimž matej so pohibowanje w přirodźe a jězba z busom a ćahom ze sobu zwjazać. Premjera budźe 18. septembra na temu „Pućować, přirodu sej wotkrywać – z wjeselom“.
Njewšědny křiž za bamža
Twarski grat a material kradnyli
Wojerecy. Paduši běchu w nocy wot minjeneje njedźele na póndźelu we Wojerecach po puću. Woni měrjachu so na wšelki grat a twarski material, kotryž namakachu w pódlanskim twarjenju na kromje města. Hódnotu rubizny trochuje policija na něhdźe 2 000 eurow. Wěcna škoda wučinja dwaceći eurow.
Nimale 60 wobdźělnikow Chróšćanskeho wjesneho towarstwa Domizna a Kamjenskeje župy „Michał Hórnik“ poda so minjenu sobotu na wuprawu do Bórkowow. Jako so wobdźělnicy popołdnju při busowym zastanišću w Chrósćicach zetkachu, nochcyše nichtó tak prawje wěrić, zo planowane čołmikowanje woprawdźe budźe, wšako runje sylne zliwki zachadźachu. Před Choćebuzom pak so wulětnikarjam hižo słónco směješe, a w Bórkowach jenož hišće někotre łužički na dešćikojty dźeń dopominachu.
W Bórkowach poskića delnjołužiske zapisane kulturne towarstwo Studnja wosebitu dźiwadłowu jězbu z čołmikom do raja bajow. Na třoch čołmach dožiwi tuž skupina Hornjoserbow na hodźinje trajacej jězbje bajowe postawy kaž błudničku, wódneho muža a připołdnicu. Tele postawy a dalši su zdźěla tež delnjoserbsce rěčeli a spěwali. Wosebitosć tamnym turistam zawěsće bě, słyšeć z nimo jěducych čołmow rjane hornjoserbske pěsnje, kotrež sej wulětnikarjo zhromadnje zaspěwachu.
Hosćency a korčmy su za towaršnostne žiwjenje wažne městna, wšako so tam ludźo rady zetkawaja. Často pak maja tež zajimawe stawizny. W swojej lětnjej seriji tajke gastronomiske předewzaća předstajamy, dźensa hosćenc při lěsnej kupjeli w Nižej Wsy. (3)
Budyšin (SN/at). Budyski wokrjes njeskorži přećiwo Sakskej nastupajo dźělny plan syće za powołanske šule. Wostanje tuž při tym, zo přeńdźe wukubłanje pjekarjow a frizerow z Budyskeho powołanskošulskeho centruma do Zhorjelca. Wjetšina wokrjesnych radźićelow je so na wčerawšim posedźenju Budyskeho wokrjesneho sejmika přećiwo skóržbje rozsudźiła. Frakcija AfD bě namjet podała, w mjenowanej naležnosći skoržić.
Na posedźenju kulturneho a kubłanskeho wuběrka sejmika dnja 28. junija bě krajnoradny zarjad nadawk dóstał so wo kompromis starać. Kaž zastupjer krajneho rady Udo Wićaz wčera nowinarjam rozłoži, bu tón z wokrjesom Zhorjelc a z kultusowym ministerstwom docpěty. Wukubłanje pjekarjow hišće tři lěta w Budyšinje dale powjedu, přizjewja-li pjekarske zawody z wokrjesa hač do 11. awgusta 16 wučomnikow-započatkarjow. Doba hodźi so wo dwě lěće podlěšić, zo móhli wšitcy, kotřiž su wukubłanje mjeztym w Budyšinje započeli, je tež tu zakónčić. Druhi dypk kompromisa předwidźi, zo mjenowane rjadowanje jenož płaći, hdyž wokrjes Budyšin njeskorži.
szl_Latn ces_Latn szl_Latn ces_Latn szl_Latn szl_Latn szl_Latn szl_Latn nya_Latn cat_Latn szl_Latn szl_Latn szl_Latn ces_Latn pol_Latn ces_Latn